钦定古今图书集成/理学汇编/学行典/第062卷 > 王阳明集 > 《寄闻人邦英邦正》
## 钦定古今图书集成/理学汇编/学行典/第062卷 > 王阳明集 > 《寄闻人邦英邦正》

家贫亲老，岂可不求禄仕？求禄仕而不工举业，却是
不尽人事而徒责天命，无是理矣。但能立志坚定，随
事尽道，不以得失动念，则虽勉习举业，亦自无妨圣
贤之学。若是原无求为圣贤之志，虽不举业，日谈道
德，亦只成就得务外好高之病而已，此昔人所以有
“不患妨功，惟患夺志”之说也。夫谓之夺志，则已有志
可夺。若尚有可夺之志。却又不可以不深思猛省而
早图之。

又

书来意思甚恳切，足慰远怀。持此不懈，即吾立志之
说矣。源泉混混，不舍昼夜，盈科而后进，放乎四海。有
本者如是，立志者其本也，有有志而无成者矣，未有
无志而能自成者也。贤弟勉之。